
Sporočilo za javnost
______________________________________________________________________________________
Drava Bike na evropskem odru trajnostnega kulturnega turizma
Skiathos, Grčija, 24. september 2026 - Dravska kolesarska pot Drava Bike je na evropskem tekmovanju ECTN Awards 2026 – Destination of Sustainable Cultural Tourism osvojila odlično 3. mesto v kategoriji Active, Slow and Accessible Cultural Tourism – Walking, Cycling and Hiking Tourism around Culture and Heritage. Evropsko priznanje uvršča Drava Bike med nagrajene evropske primere povezovanja kolesarjenja, kulturne dediščine in trajnostnega razvoja turizma.
Na grškem otoku Skiathos so 24. septembra razglasili prejemnike letošnjih nagrad European Cultural Tourism Network (ECTN). Dravska kolesarska pot – Drava Bike je v svoji kategoriji osvojila 3. mesto in se s tem uvrstila v evropski vrh projektov na področju aktivnega in trajnostnega kulturnega turizma.
Na letošnji razpis je prispelo 72 prijav iz 23 evropskih držav, med katerimi je mednarodna strokovna žirija izbrala 19 finalistov. Drava Bike se je mednje uvrstila s prijavo »Drava Bike: A Sustainable Cycling Journey Through the Cultural Heritage of the Drava River«, ki jo je pripravila Regionalna razvojna agencija za Podravje - Maribor v okviru Partnerstva za Dravsko kolesarsko pot.
Več kot kolesarska pot
Drava Bike v Sloveniji poteka od Dravograda do Središča ob Dravi v dolžini približno 145 kilometrov, nato pa se nadaljuje še približno 65 kilometrov po Hrvaški. Drava Bike je zasnovana v šestih etapah ter povezuje mesta, manjše kraje in raznoliko ponudbo ob reki. Ob poti se prepletajo zgodovinska mesta in gradovi, tehniška in industrijska dediščina, splavarska tradicija, vinogradništvo, kulinarika ter številne zgodbe ljudi, ki živijo ob Dravi.
Prav povezovanje kolesarske poti s prostorom, kulturno dediščino in lokalnimi doživetji je bilo eno osrednjih izhodišč prijave na ECTN Awards.
Dr. Alan Bukovnik, predsednik Partnerstva za Dravsko kolesarsko pot: »Evropsko priznanje je predvsem priznanje partnerstvu. Dravske kolesarske poti ne bi bilo brez občin, razvojnih institucij, turističnih organizacij, ponudnikov in številnih posameznikov, ki so skozi leta verjeli v skupno zgodbo. Drava nas ne ločuje, ampak povezuje, Drava Bike pa je lep primer tega, kaj lahko dosežemo, ko razvoj prostora načrtujemo skupaj in dolgoročno.«
Evropska potrditev dolgoletnega razvoja
Drava Bike se je v zadnjih letih razvijala vzporedno na področju infrastrukture, turistične ponudbe, promocije in uporabniške izkušnje. Rezultati se kažejo tudi v vse večjem zanimanju obiskovalcev. 
Nataša Ritonija, direktorica Regionalne razvojne agencije za Podravje – Maribor: »Uvrstitev Drava Bike med najboljše evropske primere trajnostnega kulturnega turizma potrjuje, da lahko z dolgoročnim povezovanjem lokalnih skupnosti in premišljenim razvojem ustvarjamo produkte, ki so prepoznani tudi v evropskem prostoru. Še posebej pomembno je, da priznanje ne izpostavlja zgolj posamezne investicije ali aktivnosti, temveč celoten model sodelovanja in razvoja ob Dravi.«

Od poti k destinaciji
Evropsko priznanje predstavlja pomembno spodbudo za naslednjo fazo razvoja. Partnerstvo želi Drava Bike v prihodnjih letih še izraziteje razvijati od kolesarske poti k celoviti kolesarski destinaciji – z bolj povezano ponudbo, kakovostnejšo uporabniško izkušnjo, novimi doživetji in močnejšo mednarodno prepoznavnostjo.
Karmen Razlag, vodja sektorja za turizem na Regionalni razvojni agenciji za Podravje - Maribor: »Pri pripravi prijave smo želeli pokazati predvsem to, kar Drava Bike v resnici je. Ne gre samo za kilometre kolesarske poti, ampak za prostor ob Dravi in vse zgodbe, ki jih kolesar na tej poti srečuje. Gradove, zgodovinska mesta, splavarsko tradicijo, vinorodno krajino, tehniško dediščino, kulinariko in predvsem ljudi. Naš naslednji korak je zato jasen – iz odlične poti želimo graditi še močnejšo kolesarsko destinacijo, zaradi katere bodo gostje ob Dravi ostali dlje, doživeli več in se tudi vračali. Dejstvo, da je ta zgodba prepričala evropsko strokovno žirijo, je za vse nas izjemna potrditev in hkrati motivacija za nadaljnje delo.«
ECTN Awards sodijo med evropska priznanja na področju trajnostnega kulturnega turizma. Evropsko priznanje Drava Bike je priznanje ne le kolesarskemu produktu, temveč predvsem dolgoletnemu povezovanju, partnerstvu in skupnemu razvoju prostora ob Dravi.
____________________________________________________________________________________
Dodatne informacije:
· Karmen Razlag, vodja sektorja za turizem, RRA Podravje - Maribor, +386 (0)31 682 373, karmen.razlag@rra-podravje.si
· Več informacij: 
Drava Bike: https://dravabike.si/ 
ECTN Awards: https://www.culturaltourism-network.eu/finalists.html

